VEKKER OPPSIKT: Det er oberstløytnant ved Forsvarets høyskole, Harald Høiback, som kommer med kronikken. Foto: Forsvarets forum

Oberstløytnant: – For mange kvinner i Forsvaret svekker Norges stridsevne

Oberstløytnant Harald Høiback mener vi må være forsiktige med å senke kravene for at kvinner skal komme inn i Forsvaret.

Oppdatert 30. november 2017

Artikkelen er over to år gammel

Oberstløytnant ved Forsvarets Høyskole, Harald Høiback, skriver i en kronikk på Forsvarets forum at flere kvinner i Forsvarets «spisse ende», gjør at Norges stridsevne faller.

Saken er også omtalt av NRK.

VG ble med på «Helvetesuka»: – Vi velger blant de beste

– Åpenbare biologiske grunner



– Hvis det blir for mange kvinner i stillinger hvor fysisk kapasitet er viktig, så vil vi se at stridsevnen faller, sier Høiback til VG.

Han understreker at dette ikke betyr at han er imot at kvinner deltar i Forsvaret.

– Jeg er på ingen måte mot kvinner i Forsvaret. Kvinner er minst like gode som menn i mange ting, for eksempel skyting. Men når det gjelder å for eksempel bære tungt, eller å løpe, så vil de fleste selekterte og trente menn være bedre enn selekterte og trente kvinner, det ser vi av helt åpenbare biologiske grunner, sier Høiback.

Han er mest opptatt av at man ikke senker kravene for kvinner i Forsvaret, selv om man ønsker å øke kvinneandelen.

Lav tillit: Nordmenn tror ikke Forsvaret er i stand til å forsvare Norge

– Kvinner må være gode nok



– Må man senke kravene for å få inn flere kvinner i Forsvaret, så er jeg skeptisk. Kvinner skal være hjertelig velkomne, men da må de være gode nok, sier han.

Han understreker dessuten at dette i hovedsak dreier seg om Forsvarets spisse ende, altså Forsvarets spesialkommando og marinejegerne, der man faktisk er ute i krigen.

– Det er mange kvinner i støttefunksjoner og i de andre miljøene, men ikke i de skarpeste avdelingene. Det er fordi de ikke har det samme fysiske forutsetningene som gutter har.

Høiback frykter også at vi lar den politiske verdien av å ha kvinner i Forsvaret overgå et biologisk faktum.

– Hvis den politiske verdien av å få inn flest mulig jenter, gjør at kvaliteten synker, er det noe jeg er mot, sier han til VG.

Fikk du med deg? Økning i seksuallovbrudd i Forsvaret

Brigadesjef i Brigade Nord: Svekker ikke stridsevnen

Brigadesjef i Hærens Brigade Nord, Eldar Berli, er uenig med Høiback i at kvinner svekker stridsevnen på noe vis.

UENIG: Brigadesjef Eldar Berli. Foto: TANJA RENATE AKERØY, FORSVARET

– Det gjør de definitivt ikke. Gitt at både kvinner og menn tilfredsstiller kravene til stillingene de skal bekle, sier han.

Berli har ansvaret for avdelinger som ligger nær opptil spesialstyrkene, og enkelte hvor de fysiske kravene er lavere. Likevel mener Berli at mangfold er viktig i alle deler av Forsvaret.

– Vi trenger et stort mangfold, og det at vi er forskjellige, er et pluss for Forsvaret, sier Berli.

Han mener derfor, i likhet med Høiback, at kravene til å få jobbe i Forsvaret, må være like for kvinner og menn, på alle områder.

– Vi ønsker like krav for lik jobb. Min oppfatning er at kvinnene som er hos oss, er lei av denne diskusjonen, og vil bli vurdert basert på hva de kan, og ha samme krav som menn, sier han.

Han legger til at mange av kvinnene i Forsvaret dessuten gjør en vel så og jobb som mange menn.

– Vi har ikke belegg for å si at kvinnene i Forsvaret svekker stridsevnen, på noe område. Rent fysisk er mange jenter bedre enn nedre halvdel av gutta, og den fysiske kvaliteten i Forsvaret er bedre nå enn da kvinner ikke fikk jobbe her, sier han.

Publisert: 29.11.17 kl. 19:41 Oppdatert: 30.11.17 kl. 01:30

Mer om Forsvaret Krig